**ZÁPIS č. 4**

 **Z RIADNEHO ZASADNUTIA SPRÁVNEJ RADY TASR**

 **26. apríla 2022 so začiatkom o 15.00 h**

**Prítomní členovia Správnej rady:** Jozef Bednár, Ladislav Mikuš, Alena Mezeiová, Peter Mestický

**Ospravedlnení:** Jozef Tuhovčák

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**--------------------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedol predseda SR TASR Jozef Bednár. Konštatoval, že rada je uznášaniaschopná, navrhol program zasadnutia a dal o ňom hlasovať.

Program:

1. **Výročná správa o činnosti a hospodárení TASR za rok 2021**
2. **Stanovisko SR TASR k vyhodnoteniu plnenia hlavných úloh TASR a k výsledku hospodárenia TASR za rok 2021**
3. **Návrh na prevod výsledku hospodárenia do rezervného fondu**
4. **Organizačno-technické zabezpečenie voľby GR**
5. **Rôzne**

**UZNESENIE č. 01/26/04/2022:**

Členovia SR TASR schválili program zasadnutia:

ZA: J. Bednár PROTI: 0 ZDRŽAL SA: 0

 L. Mikuš

 P. Mestický

 A. Mezeiová

**Uznesenie bolo prijaté.**

1. **Výročná správa o činnosti a hospodárení TASR za rok 2021**

Ako uviedol GR TASR V. Puchala, *Tlačová agentúra Slovenskej republiky (TASR) splnila v hodnotenom období všetky úlohy, ktoré jej ukladá zákon č. 385/2008 Z. z. o Tlačovej agentúra Slovenskej republiky. Agentúra priniesla celistvé informácie o dianí na Slovensku i v zahraničí.*

*Spravodajstvo agentúry bolo vyvážené, slobodné a nezávislé, pripravované prostredníctvom kvalifikovanej pracovnej sily a bez ohľadu na komerčnú hodnotu informácie.*

*TASR vydala v hodnotenom období 261 475 správ multimediálnych správ. V slovnom spravodajstve priniesla 151 067 správ, vydala 13 060 zvukov, 92 795 fotografií a 4 553 videospráv a 858 živých prenosov, z toho 65 z regiónov.*

*Celkové príjmy TASR boli vykázané vo výške 5 577 577 EUR, výdavky dosiahli výšku 5 311 842 EUR a konečný prebytok bol vykázaný vo výške 265 735 EUR.*

*V roku 2021 dosiahla TASR celkové výnosy vo výške 4 796 716 EUR, náklady celkom (bez daní z príjmov) boli vynaložené vo výške 4 783 933 EUR. Celková daňová povinnosť za daň z príjmov dosiahla výšku 5 496 EUR. Na základe uvedených ukazovateľov TASR vykázala kladný hospodársky výsledok vo výške 7 286,92 EUR. Tržby z predaja agentúrnych produktov a služieb, zastrešené Úsekom obchodu a marketingu, zaznamenali v roku 2021 oproti predošlému roku nárast o 2,63 % (63 632 EUR).*

*V zložitých podmienkach koronakrízy agentúra zaznamenala všetky podstatné udalosti doma i v zahraničí, politike, ekonomike, kultúre či športe. Správy TASR masívne využívali prakticky všetky médiá na Slovensku.*

*Spoľahlivosť a efektivitu práce redakčných tímov významne podporila výmena skoro tridsať rokov starého redakčného systému Typlan za nový systém Gepard. Vzniklo nové komfortné prostredie pre tvorbu správ, ich kategorizáciu a zverejňovanie, čo podstatne zjednodušilo prácu redaktorom i vydávajúcim, zrýchlilo prísun spravodajských produktov pre klientov i verejnosť a odstránilo hrozbu fatálneho zlyhania systémov. Náhradu zastaraného systému TASR financovala z vlastných zdrojov, keďže agentúre neboli poskytnuté kapitálové prostriedky od štátu.*

*TASR je v zmysle zákona 95/2019 Z. z. o informačných technológiách vo verejnej správe povinná zabezpečovať plynulú, bezpečnú a spoľahlivú prevádzku informačných systémov verejnej správy.*

*Dominantnou témou hodnoteného obdobia bola koronakríza. Na základe Smernice vlády SR, ktorou sa ustanovuje spôsob vyrozumenia o vypovedaní vojny, o vyhlásení vojnového stavu, výnimočného stavu, núdzového stavu, mimoriadnej situácie alebo stupňa teroristického ohrozenia na území Slovenskej republiky schválenou uznesením vlády 572 z 13. decembra 2017, je TASR subjektom zaradeným do systému vyrozumenia v prípade vzniku krízových situácií. 8 Téma Covid-19 prierezovo vstupovala do všetkých servisov agentúry, či už to bol domáci, ekonomický, zahraničný, obrazový servis a videoservis.*

*Agentúra zaznamenala lockdown, očkovanie, testovanie, proces uvoľňovania opatrení, ekonomické balíky pomoci. TASR patrila k základným zdrojom informácií o koronakríze. Pandémia priniesla, okrem iného, aj množstvo neoverených správ a hoaxov, hlavne na sociálnych sieťach.*

 *Práve v tejto dobe stúpa význam kvalitných informácií z overených zdrojov, ku ktorým nepochybne patrí aj TASR. Väčšina informácií o koronakríze zo zahraničia, je z produkcie agentúry.*

*TASR je jediné médium na Slovensku, ktoré vydáva správy nonstop, teda aj počas noci. Tlačová agentúra vyhľadávala a spracovávala informácie o spoločenských, kultúrnych, hospodárskych, politických a športových udalostiach na celoštátnej úrovni a na regionálnej úrovni.*

*TASR pokrývala aktivity prezidentky Slovenskej republiky, zabezpečovala spravodajské multimediálne informácie zo zasadnutí Národnej rady Slovenskej republiky, jej výborov, rokovaní vlády SR a jednotlivých ministerstiev. Redaktori sledovali v parlamente schvaľovanie reforiem v súdnictve, zdravotníctve, národných parkoch či rokovanie rozpočte. TASR venovala pozornosť politickej situácii, vymenovaniu novej vlády, akciám NAKA, rozhodnutiam súdov, spoločensky sledovaným kauzám, sčítaniu obyvateľstva, zvyšovaniu cien energií, plánu obnovy, i ekonomickým opatreniam na podporu ekonomiky.*

*Športoví redaktori absolvovali cesty na zápasy Majstrovstiev Európy vo futbale MS v hokeji či na olympiádu v Tokiu. Redaktori mapovali na zahraničných cestách úspechy Petry Vlhovej.*

*TASR sa venovala problematike znevýhodnených skupín v domácom, ekonomickom i športovom servise. Informovala o legislatíve pre sociálne znevýhodnených, či aktivitách neziskových organizácií. Agentúra pokrývala letné paraolympijské hry v Tokiu, informovala o aktivitách deafolympijského výboru, o aktivitách športovcov s intelektuálnym znevýhodnením a podujatiach Špeciálnych olympiád Slovensko.*

*Vrcholnou akciou, ktorú TASR zabezpečovala bola návšteva pápeža v dňoch 12. - 15. septembra v Prešove, Košiciach, Bratislave a Šaštíne. Vedúci Obrazovej redakcie TASR Michal Svítok bol oficiálny slovenský fotograf pri návšteve pápeža a sprevádzal ho na jeho ceste po Slovensku.*

*Zahraničná redakcia TASR sa stala kľúčovou zložkou v rámci napĺňania cieľov nového projektu Konferencia o budúcnosti Európy, na ktorý verejnoprávna agentúra získala grant Európskeho parlamentu. Redaktori v Bratislave i v Bruseli obohatili servis o množstvo nadstavbových materiálov v podobe rozhovorov s odborníkmi a poslancami EP. Podieľali sa taktiež na tvorbe ďalších relácií v TASR TV.*

*TASR vstúpila do spoločného projektu s nemeckou DPA a francúzskou AFP s názvom “A Home for Europe’s Agencies- Feasibility Study on the Establishment of a joint Newsroom of European News Agencies in Brussels”. Cieľom projektu je vybudovať spoločný newsroom tlačových agentúr v Bruseli, ktorý by garantoval kvalitné podmienky pre zúčastnené agentúry pri informovaní o dianí v európskych inštitúciách. TASR uskutočnila sériu priamych rokovaní s generálnym riaditeľom DPA Petrom Kropschom k tejto téme a stala sa strategickou súčasťou tohto projektu.*

*TASR prešla auditom kybernetickej bezpečnosti a financovala dokumentáciu a technológie pre zabezpečenie tejto úlohy. TASR je podľa zákona č. 69/2018 Z. z. o kybernetickej bezpečnosti zaradená do registra prevádzkovateľov základných služieb a v zmysle ustanovení tohto zákona musí garantovať požiadavky na zabezpečenie svojich systémov a toku práce. Aj s touto úlohou sa agentúra úspešne vyrovnala. Audit dopadol úspešne a stanovil nové úlohy, ktoré je potrebné riešiť. Vzhľadom na náklady na túto agendu TASR vypracovala a podala projekt do výzvy OPII-2021/7/16-DOP na poskytnutie nenávratného finančného príspevku v operačnom programe „Integrovaná infraštruktúra“ (MIRRI SR), 9 v rámci projektu: „Rozvoj úrovne informačnej a kybernetickej bezpečnosti v TASR“.*

*TASR podpísala v septembri 2021 zmluvu o spolupráci s tureckou agentúrou Anadolu. V závere roka prebiehali rokovania s veľkou talianskou agentúrou ANSA a agentúrou Reuters o odbere anglického servisu TASR. Pokračoval antihoaxový projekt s francúzskou agentúrou AFP, v rámci ktorého TASR prináša správy o hoaxoch, ktoré súvisia s domácim kontextom.*

*V spolupráci s Ministerstvom zahraničných vecí a európskych záležitostí začala TASR TV vyrábať diskusnú reláciu Hlboká online.*

*Veľkú pozornosť agentúra venovala regiónom. Regionálni spravodajcovia zaznamenali všetky dôležité udalosti súvisiace s koronakrízou, celoplošným testovaním, sledovali vývoj situácie v jednotlivých oblastiach a reakcie samosprávy. Medzi mimoriadne sledované živé prenosy patrili prenosy tlačových konferencií z regiónov.*

*TASR priniesla pre svojich odberateľov nový produkt: 3x denne pripravuje nové prierezové súhrny správ zo všetkých servisov pod názvom „Správy TASR“. Bohaté a tematicky pestré boli koncoročné chronológie, ktoré agentúra už tradične ponúka svojim odberateľom ako prémiový produkt k spravodajstvu.*

*TASR pokračuje vo výučbe predmetu Agentúrna žurnalistika na UCM v Trnave. Prínosom je skutočnosť, že TASR viacerých študentov už zamestnala a pracujú v agentúre na pozíciách redaktorov, dispečerov či webových editorov.*

*TASR zabezpečila pre svojich zamestnancov adekvátne podmienky pre prácu a pre ochranu zdravia pri práci. Agentúra zabezpečovala na svoje náklady testovanie pracovníkov, prísne hygienické pravidlá, na pracoviskách boli k dispozícii germicídne žiariče a lampy. Pre tých zamestnancov, ktorí pracovali z domu, agentúra zabezpečila notebooky, pripojenia a inú osobnú techniku podľa potreby.*

*Dcérska spoločnosť Teraz Media, skončila s plusovým hospodárskym výsledkom vo výške 64 092 EUR. Web Teraz.sk patril v hodnotenom období k relevantným zdrojom informácií pre ľudí, ktorí hľadajú seriózne, rýchle, objektívne spravodajstvo. Priemerná návštevnosť portálu Teraz.sk bola v druhom polroku nad hranicou 600 000 reálnych užívateľov mesačne. Najsledovanejším produktom TASRTV sú živé prenosy podujatí, ktoré sú k dispozícii na webe TASR.sk, Teraz.sk a na sociálnych sieťach. Tento produkt možno hodnotiť ako mimoriadne úspešný a perspektívny.*

*V hodnotenom období nastali zmeny v zložení a vedení Správnej rady TASR. Od 1. marca 2021 bola za predsedníčku SR TASR zvolená Alena Mezeiová a za podpredsedu Jozef Tuhovčák. Dňom 17. mája 2021 sa vzdal funkcie člena SR TASR zástupca za oblasť žurnalistiky Árpád Korpás. 27. októbra Národná rada SR zvolila za člena SR TASR Jozefa Bednára.*

*Správy TASR odoberajú všetky médiá na Slovensku. Informácie v angličtine TASR distribuuje prostredníctvom off line bulletinov na vyše 20 ambasád, ktoré sú akreditované na Slovensku. Správy TASR v angličtine odoberajú zahraničné agentúry AP, AFP, DPA a Reuters. Maďarský servis využívajú nielen národnostné médiá na Slovensku, ale i média v Maďarsku.*

*TASR je dnes silnou značkou, ktorá ponúka informácie, na ktoré sa dá spoľahnúť. Sú rýchle, férové, postavené na faktoch a jasných zdrojoch. TASR je mimoriadne efektívna inštitúcia. Väčšinu svojich príjmov si zarába na trhu. Pri počte 132 ľudí produkuje celistvé spravodajstvo z domova i zahraničia a patrí k najvýznamnejšiemu zdroju informácií pre médiá. Informácie so značkou TASR sú zárukou správ z dobrého zdroja.*

Členovia SR TASR v diskusii ocenili prácu agentúry, jej manažmentu a vyzdvihli nezávislosť a nestrannosť spravodajstva. Pozitívne zhodnotili aj inklúziu znevýhodnených skupín a informácie o nich v spravodajstve TASR. Poďakovali sa zamestnancom a generálnemu riaditeľovi za výsledky, ktoré svojou prácou dosiahli v roku 2021.

Predseda SR TASR J. Bednár po ukončení diskusie predložil návrh na uznesenie:

**UZNESENIE č. 02/26/04/2022:**

Správna rada TASR prerokovala a schválila Výročnú správu o činnosti a hospodárení TASR za rok 2021 a poveruje predsedu SR TASR J. Bednára, aby ju predložil Národnej rade Slovenskej republiky.

ZA: J. Bednár PROTI: 0 ZDRŽAL SA: 0

 L. Mikuš

 A. Mezeiová

 P. Mestický

**Uznesenie bolo prijaté.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**2. Stanovisko SR TASR k vyhodnoteniu plnenia hlavných úloh TASR a k výsledku hospodárenia TASR za rok 2021**

Následne predseda SR TASR J. Bednár predložil návrh na ďalšie uznesenie:

**UZNESENIE č. 03/26/04/2022:**

Správna rada TASR prerokovala a prijala Stanovisko SR TASR k vyhodnoteniu plnenia hlavných úloh TASR a k výsledku hospodárenia TASR za rok 2020 podľa § 5 ods.11 písm. c) zákona č. 385/2008 Z.z. o Tlačovej agentúre Slovenskej republiky a o zmene niektorých zákonov.

ZA: J. Bednár PROTI: 0 ZDRŽAL SA: 0

 L. Mikuš

 A. Mezeiová

 P. Mestický

**Uznesenie bolo prijaté.**

1. **Návrh na prevod výsledku hospodárenia do rezervného fondu**

Hospodárenie TASR k 31. 12. 2021 skončilo so ziskom vo výške 7 286,92 EUR. Stav účtu Rezervný fond je k 31. 12. 2021 vo výške 425 807,26 EUR.

V zmysle § 7 zákona č. 385/2008 Z. z. o Tlačovej agentúre Slovenskej republiky a o zmene niektorých zákonov v znení neskorších predpisov generálny riaditeľ TASR navrhuje správnej rade hospodársky výsledok za rok 2021, t. j. zisk po zdanení vo výške 7 286,92 EUR previesť do rezervného fondu.

Výška rezervného fondu dosiahne týmto sumu 433 094,18 EUR.

J. Bednár predložil návrh na uznesenie:

**UZNESENIE č. 04/26/04/2022:**

Správna rada TASR súhlasí, aby v zmysle § 7 Zákona č. 385/2008 Z.z. o Tlačovej agentúre Slovenskej republiky a o zmene niektorých zákonov v znení neskorších predpisov hospodársky výsledok za rok 2021, t.j. zisk po zdanení vo výške 7 286,92 EUR previesť do rezervného fondu. Výška rezervného fondu dosiahne týmto sumu 433 094,18 EUR.

ZA: J. Bednár PROTI: 0 ZDRŽAL SA: 0

 L. Mikuš

 A. Mezeiová

 P. Mestický

**Uznesenie bolo prijaté.**

1. **Organizačno-technické zabezpečenie voľby GR**

Členovia Správnej rady TASR sa dohodli, že otváranie obálok s prihláškami sa uskutoční 26. júla 2022 o 15,00 hod. za prítomnosti notára. Kandidát, ktorý spĺňa podmienky na výkon funkcie generálneho riaditeľa Tlačovej agentúry Slovenskej republiky a ktorý predložil v určenej lehote úplnú prihlášku, bude pozvaný na verejné vypočutie.

Kandidátovi, ktorý podmienky na výkon generálneho riaditeľa Tlačovej agentúry Slovenskej republiky nespĺňa, ktorý predložil prihlášku oneskorene, alebo ktorý predložil neúplnú prihlášku, bude vrátený jeho projekt riadenia a rozvoja Tlačovej agentúry Slovenskej republiky spolu so zdôvodnením jeho vylúčenia z voľby generálneho riaditeľa Tlačovej agentúry Slovenskej republiky.

Pozvánka na verejné vypočutie alebo oznámenie o vylúčení z voľby budú kandidátom odoslané prostredníctvom pošty do troch pracovných dní.

Podrobnosti o priebehu verejného vypočutia a voľby generálneho riaditeľa Tlačovej agentúry Slovenskej republiky upravuje Rokovací poriadok správnej rady Tlačovej agentúry Slovenskej republiky.

**UZNESENIE č. 05/26/04/2022:**

Správna rada schválila Organizačno-technické zabezpečenie ohľadne voľby generálneho riaditeľa Tlačovej agentúry Slovenskej republiky.

ZA: J. Bednár PROTI: 0 ZDRŽAL SA: 0

 L. Mikuš

 A. Mezeiová

 P. Mestický

**Uznesenie bolo prijaté.**

1. **Rôzne**

**UZNESENIE č. 06/26/04/2022:**

Správna rada v súlade so Zákonom č. 385/2008 Z. o Tlačovej agentúre Slovenskej republiky , § 12 ods. 1 b) na základe dosiahnutých pracovných výsledkov GR odsúhlasila pre generálneho riaditeľa odmenu vo výške 3-násobku mesačnej mzdy vzhľadom na pozitívne hospodárske výsledky agentúry a kvalitu plnenia úloh.

ZA: J. Bednár PROTI: 0 ZDRŽAL SA: 0

 L. Mikuš

 A. Mezeiová

 P. Mestický

**Uznesenie bolo prijaté.**

Členovia Správnej rady sa dohodli na najbližšom termíne rokovania 24. mája 2022 o 15:00.

Predseda SR TASR J. Bednár v súlade s Rokovacím poriadkom SR TASR ukončil zasadnutie rady.

Bratislava, 26. apríla 2022

Zapísal:

 Jozef Bednár v.r.